## Rješenje kojim se ovlaštenom društvu CA IB d.d., Zagreb, oduzima dozvola za obavljanje poslova s vrijednosnim papirima iz članka 34. točke 1. - 7. Zakona o tržištu vrijednosnih papira

### NN 120/2007 (21.11.2007.), Rješenje kojim se ovlaštenom društvu CA IB d.d., Zagreb, oduzima dozvola za obavljanje poslova s vrijednosnim papirima iz članka 34. točke 1. - 7. Zakona o tržištu vrijednosnih papira

# HRVATSKA AGENCIJA ZA NADZOR FINANCIJSKIH USLUGA

**3498**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 52. Zakona o tržištu vrijednosnih papira (»Narodne novine« br. 84/02 i
138/06), Uprava Hrvatske agencije za nadzor financijskih usluga, po službenoj
dužnosti, u predmetu oduzimanja dozvole za obavljanje poslova s vrijednosnim
papirima ovlaštenom društvu CA IB d.d., Zagreb, I. Lučića 2a, zastupanom po
odvjetnicima Ratku Žuriću, Ladi Lukšić i Ivanu Juriću iz Odvjetničkog društva
Žurić i partneri iz Zagreba, I. Lučića 2a, na sjednici održanoj 16. studenoga
2007. godine donijela je

## RJEŠENJE

1. Ovlaštenom društvu CA IB d.d., Zagreb, I. Lučića 2a, MBS: 080108671, oduzima
se dozvola za obavljanje poslova s vrijednosnim papirima iz članka 34. točke 1.
– 7. Zakona o tržištu vrijednosnih papira.
2. Ovlašteno društvo iz točke 1. izrjeke ovoga rješenja ne može, u roku od 3
(tri) mjeseca od dana konačnosti ovog rješenja, zatražiti ponovno izdavanje
dozvole za obavljanje poslova s vrijednosnim papirima.
3. Ovo rješenje upisuje se u Registar ovlaštenih društava, koji vodi Hrvatska
agencija za nadzor financijskih usluga, pod rednim brojem 1 (jedan).
4. Ovo rješenje objavit će se u »Narodnim novinama«.

```
Obrazloženje
```

Komisija za vrijednosne papire Republike Hrvatske je rješenjem, klasa: UP/I-450-08/03-02/286,
od 7. listopada 2003. godine, društvu CA IB d.d., Zagreb (dalje: Društvo) izdala
čistopis dozvole za obavljanje poslova s vrijednosnim papirima iz članka 34.
točke 1. – 7. Zakona o tržištu vrijednosnih papira (»Narodne novine« br. 84/02).
Sukladno odredbi članka 82. stavak 1. Zakona o izmjenama i dopunama Zakona o
tržištu vrijednosnih papira (»Narodne novine« br. 138/06), ovlašteno društvo
koje na dan stupanja na snagu toga Zakona (28. prosinca 2006.) ima dozvolu za
obavljanje poslova ovlaštenog društva i upisano je u sudski registar dužno je u
roku od šest mjeseci od dana stupanja na snagu navedenog Zakona uskladiti
poslovanje s odredbama istoga (do 28. lipnja 2007.). Stavkom 4. istog članka
propisano je da je ovlašteno društvo dužno, u roku od mjesec dana nakon isteka
roka za usklađenje, Agenciji dostaviti izvješće o usklađivanju.
Međutim, 28. lipnja 2007. godine Društvo se, zastupano po odvjetnicima Ratku
Žuriću, Ladi Lukšić i Ivanu Juriću iz Odvjetničkog društva Žurić i partneri iz
Zagreba, I. Lučića 2a, obratilo Hrvatskoj agenciji za nadzor financijskih usluga
(dalje: Agencija) sa zamolbom da mu se odobri dodatni rok za usklađenje
poslovanja, a iz razloga što su u tijeku statusne promjene u Društvu. Agencija
je Društvu odgovorila podneskom od 5. srpnja 2007. godine, na način da nije
ovlaštena produžiti navedeni zakonski rok za usklađenje. Nastavno na odgovor
Agencije, Društvo je 16. srpnja 2007. godine dostavilo podnesak u kojem navodi
da ono ne obavlja poslove s vrijednosnim papirima iz članka 34. točke 1. – 7.
Zakona o tržištu vrijednosnih papira (»Narodne novine« br. 84/02 i 138/06,
dalje: ZTVP), te da su ispunjeni uvjeti za oduzimanje dozvole Društvu sukladno
odredbi članka 52. stavak 1. točka 2. ZTVP-a (»ako te poslove ne obavlja u
razdoblju duljem od šest mjeseci«).
Također, Društvo je 6. kolovoza 2007. godine obavijestilo Agenciju da je
Vladimiru Bošnjaku iz Zagreba, Malešnica 46 (jedinom brokeru i investicijskom
savjetniku) prestao radni odnos u Društvu, te da je opozvan s mjesta u Upravi
Društva. Odredbama članka 57. stavcima 1. i 2. ZTVP-a propisano je da ovlašteno
društvo može obavljati poslove s vrijednosnim papirima samo ako je zaposlilo
najmanje jednog brokera, odnosno dva brokera ukoliko obavlja poslove iz članka
34. točka 4. ZTVP-a, te da može obavljati poslove iz članka 34. točke 3. i 7.
ZTVP-a samo ako je, pored brokera, zaposlilo još najmanje jednog investicijskog
savjetnika.
Odredbama članka 52. stavak 1. ZTVP-a propisano je da će Agencija ovlaštenom
društvu oduzeti dozvolu za obavljanje jednog ili više poslova s vrijednosnim
papirima, ako:
– točka 2. – poslove s vrijednosnim papirima ne obavlja u razdoblju duljem od
šest mjeseci;
– točka 11. – nema zaposlenog brokera ili investicijskog savjetnika kada je to
propisano;
– točka 12. – ne dostavlja Agenciji podatke koje je u propisanim rokovima i na
propisani način obvezno dostavljati.
Obzirom na utvrđeno činjenično stanje, te podnesak Društva od 10. listopada
2007. godine kojim je ukazano na statusne promjene kroz koje Društvo prolazi,
Agencija je zatražila dodatno očitovanje Društva. U očitovanju zaprimljenom 2.
studenoga 2007. godine, ističe se da Društvo trenutno ne ispunjava zakonske
uvjete za obavljanje poslova s vrijednosnim papirima, iako u budućnosti planira
nastavak poslovanja. S tim u vezi, Agenciji je 9. studenoga 2007. godine
dostavljeno i Pismo namjere u kojemu sadašnji i budući vlasnici Društva iznose
svoje planove daljnjeg razrješenja statusnih pitanja Društva.
Slijedom svega naprijed izloženog, Agencija je utvrdila da su ispunjeni uvjeti
iz članka 52. stavak 1. točke 2., 11. i 12. ZTVP-a za oduzimanje dozvole
Društvu, te je odlučila kao u točki 1. izrjeke ovog rješenja, a što će se
upisati u Registar ovlaštenih društava u koji je Društvo upisano pod rednim
brojem 1 (jedan). Na temelju ovlaštenja iz članka 52. stavak 3. ZTVP-a odlučeno
je kao u točki 2. izrjeke ovog rješenja.
Sukladno odredbama članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05),ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/07-02/58
Urbroj: 326-111/07-9
Zagreb, 16. studenoga 2007.

Predsjednik Uprave
**Ante Samodol**, v. r.

Rješenje, NN 120/2007-3498
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)